**SINGURĂTATE**

Hai să nu discutăm

despre singurătate

ca marfă de schimb

pentru nemurire.

Nu știe nimeni singurătățile nimănui.

Toți ne voim a fi singuri

atâta vreme cât de pe urma singurătății manifeste

ne închipuim că ni se cuvine

oarece câștig.

Și viceversa:

Nu se voiește nimeni a fi solitar

câtă vreme solitudinea lui

nu face decât să-i spintece lumea,

să tragă o linie de jar

între el și convivi.

Să nu ne jucăm, așadar,

cu singurătățile noastre,

cu singurătățile lumii,

cu singurătățile lumii noastre.

Cine-ar voi să fie însă

în toate și peste toate

singur cu-adevărat?

Marcela Ciortea